ชายไทย 6 ราย กลับจาก “อียิปต์-เนเธอร์แลนด์” ติด “โควิด” ดันป่วยสะสม 3,310 คน
"ศบค." เผยชายไทย 6 ราย กลับจาก “อียิปต์-เนเธอร์แลนด์” ติด “โควิด” ดันป่วยสะสม 3,310 คน ยอดเสียชีวิต ยังคงที่
"ศบค." เผยชายไทย 6 ราย กลับจาก “อียิปต์-เนเธอร์แลนด์” ติด “โควิด” ดันป่วยสะสม 3,310 คน ยอดเสียชีวิต ยังคงที่
31 ก.ค. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ประจำวันที่ 31 ก.ค.63 เมื่อเวลา 11.30 น. ณ ตึกสันติไมตรี ทำเนียบรัฐบาล
โดยระบุว่า ประเทศไทยพบผู้ติดเชื้อโควิด-19 รายใหม่เพิ่ม 6 ราย เป็นผู้ที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ หรือ State Quarantine ทำให้จำนวนผู้ป่วยสะสมยืนยัน เพิ่มขึ้นเป็น 3,310 ราย รักษาหายเพิ่ม 14 ราย รวมผู้ป่วยรักษาหายแล้ว 3,125 ราย ยังรักษาอยู่ 127 ราย ไม่มีผู้เสียชีวิต ยอดเสียชีวิตรวม คงที่ 58 ราย
สำหรับผู้ติดเชื้อโควิด-19 รายใหม่ เป็นผู้ที่เดินทางกลับมาจากอียิปต์ 5 ราย โดย 4 รายแรก เป็นนักศึกษาชายไทย อายุ 21 ปี 2 ราย และ 24 ปี 2 ราย ถึงไทย วันที่ 24 ก.ค. เที่ยวบินเดียวกับผู้ป่วยยืนยันก่อนหน้า เข้าพัก State Quarantine ที่ จ.ชลบุรี และตรวจหาเชื้อ วันที่ 29 ก.ค. ผลตรวจพบเชื้อ โดยทั้ง 4 ราย ไม่มีอาการ
อีก 1 ราย เป็นชายไทย อายุ 28 ปี เดินทางถึงไทย วันที่ 30 ก.ค. โดยผ่านการคัดกรอง ณ ด่านควบคุมโรค พบว่ามีอาการเข้าเกณฑ์ PUI คือเริ่มป่วยวันที่ 26 ก.ค. ด้วยอาการมีไข้ และหายใจลำบาก จึงตรวจหาเชื้อในวันที่ 30 ก.ค. ผลตรวจพบเชื้อ
ส่วนรายที่ 6 เป็นชายไทย อายุ 52 ปี อาชีพเชฟบนเรือ เดินทางกลับจากเนเธอร์แลนด์ ถึงไทย วันที่ 25 ก.ค. เข้าพัก State Quarantine ที่ จ.สมุทรปราการ และตรวจหาเชื้อในวันที่ 29 ก.ค. ผลตรวจพบเชื้อ โดยไม่มีอาการ